Klokken 05 søndag morgen trådte en 17-årig mand fra Aalborg ind ad døren hos Nordjyllands Politi. Han var tynget af dårlig samvittighed over et to et halvt år gammelt røveri på en tankstation i Aarhus. - De informationer den 17-årige kunne give os om røveriet, stemmer overens med de oplysning Østjyllands Politi har. Så noget kunne godt tyde på, at den 17-årige er gerningsmanden, og at det gamle røveri er opklaret, siger Henrik Bech, vagtchef hos Nordjyllands Politi. Den 17-årige er blevet kørt til Aarhus, hvor Østjyllands Politi skal stå for den videre efterforskning i sagen.

Opsummering:
En 17-årig med dårlig samvittighed tilstod søndag morgen et to et halvt år gammelt røveri.